
Татарстан Президенты Рөстәм Миңнеханов 2021 елда «Яшь профессионаллар» (WorldSkills Russia) IX илкүләм чемпионатында гомуми медаль зачетында беренче урынны алган Татарстан җыелма командасы вәкилләре белән очрашты. Очрашу Казан Кремлендә узды.

Рөстәм Миңнеханов Татарстан җыелма командасын чемпионатта уңышлы чыгыш ясаулары белән котлады. «Бу – тырыш хезмәт һәм күп санлы күнегүләр нәтиҗәсе. Чемпионнарны һәм призерларны чын күңелдән шундый яхшы нәтиҗә белән котлыйм. Без сезгә һәрвакыт ышанабыз!» - дип ассызыклады ТР Президенты.

Ул экспертларга, тренерларга һәм педагогларга башкарылган эшләре өчен, шулай ук ярышларга әзерлек өчен барлык шартларны тәэмин итүче уку йортлары җитәкчеләренә рәхмәт белдерде.

ТР Президенты билгеләп үткәнчә, 9 ел дәвамында WorldSkills хәрәкәте Татарстан һөнәри белем бирү системасында кадрлар әзерләүнең нәтиҗәле технологияләрен үстерү драйверы булып тора. «Быел чемпионатта яңа компетенцияләр кертелде, аларның күбесе цифрлаштыруга бәйле. Бу күнекмәләр яшь белгечләргә заманча хезмәт базарында конкурентлыкка сәләтле булырга ярдәм итәчәк», - диде Рөстәм Миңнеханов.

Ул Татарстанда WorldSkills хәрәкәтен алга таба да актив яклаячаклар, дип өстәде. «Сезнең җиңү – уңышлы карьера һәм профессиональлек старты. Сезнең һәркайсыгыз – бүген дөнья дәрәҗәсендәге белгеч. Әлеге чемпионатлар кысаларында сез зур тәҗрибә тупладыгыз, ул сезгә киләчәктә дә кирәк булачак. Ышанам ки, сезнең белемнәрегез һәм компетенцияләрегез һәрвакыт кирәк булачак», - дип мөрәҗәгать итте Рөстәм Миңнеханов катнашучыларга.

Аннары Президент Татарстан Республикасы дәүләт бүләкләрен тапшырды.

«Яшь профессионаллар» (WorldSkills Russia) IX илкүләм чемпионаты финалы Уфада 2021 елның 25-29 августында узды. Ил беренчелеге финалына республика җыелма командасының 164 әгъзасы, шулай ук 127 эксперт-тренер килгән иде. Призлы урыннар өчен Татарстан җыелма командасы 127 компетенциядә көч сынашты.
Рөстәм Миңнеханов: Татарстан җыелма командасының IX WorldSkills Russia финалында җиңүе – уңышлы карьера һәм профессиональлек старты